**Si-an Y-20** (čín. 运-20 – Jün-20; angl. Xi'an Y-20) je strategické dopravné lietadlo, označované v Číne ako **Kchun-pcheng** (legendárny vták z čínskej mytológie, ktorý dokáže preletieť tisíce kilometrov). Je vyvinuté čínskou spoločnosťou Si-an (Xi'an Aircraft Industry Group – Skupina leteckého priemyslu Si-an) za účasti ruských, ukrajinských a čínskych konštruktérov. Lietadlo je určené na prepravu ťažkej vojenskej techniky alebo vojakov o počte 140 mužov.

Je to prvé ťažké transportné lietadlo, vyvinuté v Číne. Keďže produkcia amerických C-5 Galaxy alebo ukrajinských An-124 bola ukončená, tak ku dňu svojho zavedenia do služby je Y-20 naväčšie sériovo vyrábané vojenské dopravné lietadlo na svete. 

Y-20 by mohlo nahradiť staršie čínske dopravné lietadlá Y-8, ktoré sú nelicencovanými kópiami sovietskeho An-12. Je možné, že tento stroj bude uvoľnený aj na export pre zahraničných záujemcov.

Podľa slov profesora Čen Chunga z čínskej leteckej univerzity by z Y-20 mohli byť v budúcnosti vyvinuté ďalšie verzie, v podobe tankovacích lietadiel, lietadiel rádioelektronického boja alebo lietadliel včasnej výstrahy a riadenia.

Vznik a vývoj
-------------

Prvé verejné predstavenie funkčného prototypu Y-20 na leteckej show v roku 2014
Hoci práce na vývoji tohto lietadla začali už v roku 1990, tak program sa stal národnou prioritou čínskej vlády až v roku 2006. Jednalo sa o spoločný vyvoj so spoločnosťou Antonov a je postavený na An-70-600. Y-20 je v podstate väčší, prúdovým motorom poháňaný An-70. Prototyp Y-20 úspešne absolvoval svoj prvý let 26. januára 2013 a tento deň sa stal významným míľnikom čínskeho obranného priemyslu. Čína sa tak stala štvrtou krajinou na svete, hneď po Spojených štátoch, Rusku a Ukrajine, ktorá vyvinula vojenské dopravné prúdové lietadlo s maximálnou vzletovou hmotnosťou, prevyšujúcou 200 ton. Verejnosti bolo Y-20 prvýkrát predstavené v novembri 2014 na 10. čínskej medzinárodnej leteckej a kozmickej výstave. Do konca roku 2015 bolo vyrobených celkovo 5 funkčných prototypov, ktoré prešli letovými testami. Dňa 6. júla 2016 bolo lietadlo Y-20 zaradené do služby, čím sa čínske letectvo posunulo výrazne vpred v schopnosti projekcie svojej sily kdekoľvek na svete.

Konštrukcia
-----------

Y-20 je dlhé 47 m, vysoké 15 m a kvôli svojim rozmerom je v Číne prezývané "Bucľaté dievča". S cieľom dosiahnuť čo najnižšiu hmotnosť, našli pri konštrukcii draku široké využitie kompozitné materiály. Konštruktéri sa tak pri prázdnom lietadle dostali na hmotnosť 100 000 kg. Y-20 je hornoplošník s rozpätím krídel 45 m. Chvostová konštrukcia má T-konfiguráciu s hore umiestnenými vodorovnými riadiacimi plochami.

Lietadlo je poháňané štyrmi ruskými prúdovými motormi Solovjov D-30KP2. Od roku 2020 by mali byť D-30KP2 nahradené čínskymi motormi WS-20, ktorých vývoj práve prebieha. WS-20 podstupujú letové testy na lietadle Il-76 už od roku 2014 a vďaka nim by sa mala skrátiť vzletová dráha a predĺžiť dolet lietadla. 

V súčasnosti doletí lietadlo pri maximálnom zaťažení 4 400 - 4 500 km, pri preprave oddielu výsadkárov by to malo byť až 10 000 km. Užitočné zaťaženie lietadla je 66 ton, čo umožňuje Y-20 prevážať väčšinu veľkých bojových a podporných vozidiel, vrátane tanku Type 99.

Trojčlennú posádku Y-20 tvoria dvaja piloti a inžinier zodpovedný za náklad lietadla. Náklad sa do lietadla vkladá cez veľkú zadnú sklopnú rampu.

Nohy hlavného podvozku pozostávajú zo šiestich kolies, ktoré sú uložené v troch pároch za sebou. Predná podvozková noha má klasickú konštrukciu, tvorenú dvoma kolesami. Y-20 je schopné vzlietnuť a pristávať aj na malých letiskách v horských oblastiach alebo na nespevnených pristávacích plochách. Minimálna dráha, potrebná pre vzlet je 600 - 700 m.

Používatelia
------------

Čína  Čína

Vzdušné sily Čínskej ľudovej oslobodzovacej armády disponovali k 6. júlu 2016 jedným lietadlom Y-20, ktoré bolo priradené k 12. pluku 4. divízie dopravných lietadiel na základni Čchiung-laj (Západné veliteľstvo oblasti bojových operácií). V júli 2018 zábery z komerčného satelitu potvrdzovali, že Čína má minimálne 12 lietadiel Y-20. Informácia o plánovanom počte Y-20 pre Čínu nebola oficiálne zverejnená. Zatiaľ čo v roku 2014 sa hovorilo, že čínske letectvo potrebuje nakúpiť 400 lietadiel, v júni 2016 uverejnil čínsky denník informáciu, že je v pláne nakúpiť až 1000 lietadiel Y-20. Čínsky vojenský analytik však tvrdí, že objednávka na Y-20 nepresiahne 100 kusov a v priebehu nasledujúcich 5 - 10 rokov Čína vyvinie transportné lietadlo 3. generácie.

Špecifikácie
------------

### Technické údaje

* **Posádka:** 3
* **Kapacita:** 140 cestujúcich
* **Dĺžka:** 47 m
* **Rozpätie:** 45 m
* **Výška:** 15 m
* **Plocha krídel:** 330 m²
* **Hmotnosť prázdneho lietadla:** 100 000 kg
* **Užitočné zaťaženie:** 66 000 kg
* **Maximálna vzletová hmotnosť:** 220 000 kg
* **Pohonná jednotka:** 4× dvojprúdový motor Solovjov D-30KP2

### Výkony

* **Maximálna rýchlosť:** 750 - 800 km/h
* **Cestovná rýchlosť:** 630 km/h
* **Dostup:** 13 000 m
* **Dolet:** 4 400 - 4 500 km pri maximálnom zaťažení, 7 800 km pri zaťažení 40 t, 10 000 km+ s výsadkovým oddielom

Referencie
----------

1. ↑  Chinese air force inducts Y-20 transport aircraft into service
2. ↑  China increased Y-20 transport aircraft production rate
3. ↑  China's Y-20 transport aircraft may enter service in 2016
4. ↑   *XAC Y-20* [online]. [Cit. 2022-05-01]. Dostupné online.
5. ↑  Xian Y-20 Heavy Military Transport Aircraft, China
6. ↑  XAC Y-20
7. ↑  Xian Y-20 Specification & Technical Data
8. ↑  The World's Largest Military Plane in Production is China's Y-20
9. ↑  China needs 'more than 1,000' Xian Y-20 transport aircraft
10. ↑  Xu Yongling : No more than 100 Xian Y-20s will be deployed to troops

|  |  |
| --- | --- |
| Portal | Portál letectvo |